News Update: อินเดียสั่งแบน 54 แอปจีน อ้างเหตุความมั่นคง ข้อพิพาทชายแดนยังคุกรุ่น Free Fire โดนด้วย หุ้น SEA ร่วงเกือบ 19% - FINNOMENA
อินเดียสั่งแบน 54 แอปจีน หนึ่งในนั้นคือเกม Free Fire ของ Sea Ltd. อ้างเหตุผลด้านความปลอดภัยและความมั่นคง โดยความตึงเครียดระหว่าง 2 ประเทศ ยังคงคุกรุ่นจากข้อพิพาทบริเวณชายแดนที่ยืดเยื้อ
15 ก.พ. 2565

อินเดียสั่งแบน 54 แอปจีน หนึ่งในนั้นคือเกม Free Fire ของ Sea Ltd. อ้างเหตุผลด้านความปลอดภัยและความมั่นคง โดยความตึงเครียดระหว่าง 2 ประเทศ ยังคงคุกรุ่นจากข้อพิพาทบริเวณชายแดนที่ยืดเยื้อ
เมื่อวานนี้ (14 ก.พ.) ราคาหุ้น Sea ในตลาดหลักทรัพย์นิวยอร์กร่วงแรงที่ 18.39% ซึ่งเป็นการปรับลดลงครั้งสูงสุดเป็นประวัติการณ์ ขณะที่ดัชนี Nasdaq Golden Dragon China ปรับตัวลงมากว่า 1%
แอปที่ถูกทางอินเดียแบนส่วนใหญ่เป็นแอปของบริษัทเทคโนโลยีรายใหญ่ของจีน เช่น Tencent, Alibaba และ NetEase ซึ่งเป็นแอปที่ถูกรีแบรนด์มาแล้วจากแอปที่เคยโดนอินเดียแบนก่อนหน้านี้ในปี 2020
อินเดียให้เหตุผลว่าแอปดังกล่าวอาจคุกคามความมั่นคงของอินเดีย โดยกระทรวงอิเล็กทรอนิกส์และเทคโนโลยีสารสนเทศของอินเดียได้สั่งให้ Google และ Apple ปิดกั้นการเข้าถึงของแอปผ่านทั้งระบบ Android และ iOS โดยตอนนี้รัฐบาลอินเดียได้แบนแอปจีนไปแล้วเกือบ 300 แอป
Sea ก่อตั้งขึ้นในสิงคโปร์มุ่งเน้นสร้างธุรกิจเกมและอีคอมเมิร์ซทั่วโลก ซึ่งได้รับการสนับสนุนหลักจาก Tencent ผู้ถือหุ้นรายใหญ่ที่สุดของบริษัทตั้งแต่บริษัทก่อตั้งแรกๆ ขณะที่ Sea ยังไม่ออกมาแสดงความเห็นใดๆ หลังเกม Free Fire ถูกแบนในอินเดีย
Free Fire คือหนึ่งในเกมแบทเทิลรอยัลที่ได้รับความนิยมมากที่สุดในโลกด้วยยอดดาวน์โหลดมากกว่าพันล้านครั้งบน Google Play โดยในไตรมาส 3 ของปี 2021 Free Fire เป็นเกมที่ทำรายได้สูงสุดในอินเดีย แต่นักวิเคราะห์มองว่า การแบนดังกล่าวจะไม่ส่งผลกระทบมากนักต่อ Sea เพราะยอดขายในอินเดียคิดเป็นเพียงสัดส่วนไม่ถึง 3% ของยอดขายสุทธิจากธุรกิจเกมมือถือของ Sea
ความเคลื่อนไหวของอินเดียมีขึ้นหลังข้อพิพาทบริเวณชายแดนที่ยืดเยื้อยังไม่ได้รับการแก้ไข โดยในปี 2020 เกิดเหตุปะทะกันระหว่างทหารจีนกับทหารอินเดียส่งผลให้ทหารจากทั้งสองฝ่ายเสียชีวิต และเป็นจุดเริ่มต้นของกฎหมายอินเดียที่เข้มงวดขึ้นสำหรับการลงทุนจากจีน
อ้างอิง:
https://www.bloomberg.com/news/articles/2022-02-14/india-bans-54-chinese-apps-on-security-concerns-economic-times?srnd=premium-asia&sref=e4t2werz 
https://positioningmag.com/1373849
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
หุ้นเทคโนโลยีจีน
อินเดีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA